Diari Oficial de la Generalitat Valenciana


Sumari del DOGV 7359, del 12-09-2014 (2014/8230)

ORDE 17/2014, de 2 de setembre, de la Conselleria de Benestar Social, per la qual s'aproven les bases i es convoquen els Premis Infància 2014 de la Comunitat Valenciana.
-------------------------------------------------------------------------------------------------------------------------------------------------------------------------

### Dades del document

Número de DOGV
:   7359

Data del DOGV
:   12-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8230


Data del document
:   02-09-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDE 17/2014, de 2 de setembre, de la Conselleria de Benestar Social, per la qual s'aproven les bases i es convoquen els Premis Infància 2014 de la Comunitat Valenciana. [2014/8230]  
La Declaració dels Drets del Xiquet va ser proclamada per l'Assemblea General de les Nacions Unides, en la seua resolució 1386 (XIV), de 20 de novembre de 1959.  
Així mateix, l'Assemblea General de les Nacions Unides va adoptar, el 20 de novembre de 1989, la Convenció sobre els Drets del Xiquet.  
En la Declaració dels Drets del Xiquet s'establix que es proclama a fi que el xiquet puga tindre una infància feliç i gaudir, en el seu propi bé i en bé de la societat, dels drets i llibertats que s'hi enuncien, i insta els pares, els hòmens i dones individualment, i les organitzacions particulars, autoritats locals i governs nacionals, que reconeguen eixos drets i lluiten per la seua observança amb mesures legislatives i d'una altra índole, adoptades de conformitat amb els principis que s'inclouen en la Declaració.  
En este sentit, la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, reconeix i protegix els drets bàsics del menor, especialment els continguts en la Carta de Drets del Menor de la Comunitat Valenciana.  
I en l'article 4 de l'esmentada Llei 12/2008 s'establix com una línia d'actuació que ha de seguir la Generalitat la de promoure i defendre els drets individuals i col·lectius reconeguts als menors en la Constitució, tractats i acords internacionals ratificats per l'Estat espanyol, la Carta de Drets del Menor de la Comunitat Valenciana i la resta de normes que componen l'ordenament jurídic.  
D'altra banda, moltes entitats i empreses, desenrotllant el que es denomina responsabilitat social corporativa, estan compromeses amb la societat, contribuint voluntàriament i activament al millorament social, econòmic i ambiental, amb l'objecte de millorar la qualitat de vida dels seus empleats, les comunitats en què operen i de la societat en el seu conjunt.  
Així mateix, les famílies educadores realitzen una meritòria labor social en l'acolliment de menors d'edat que es troben en situació de desprotecció social.  
La Conselleria de Benestar Social, en la línia marcada per l'esmentada Llei 12/2008, vol realitzar un reconeixement públic de la labor de les entitats socials, empreses, famílies educadores i persona o persones físiques menors d'edat, que més s'hagen distingit en l'acció divulgativa dels drets del xiquet, i en el foment, la promoció, el desenrotllament i el respecte dels drets del xiquet, o en la realització d'actuacions en l'àmbit de la responsabilitat social corporativa.  
  
Per això, per mitjà d'esta orde s'ordenen els Premis Infància 2014 de la Comunitat Valenciana, dirigits a realitzar el reconeixement públic esmentat.  
En virtut d'això i fent ús de les facultats que em conferixen l'article 47.11 del text refós de la Llei d'Hisenda Pública de la Generalitat Valenciana, aprovat pel Decret legislatiu de 26 de juny de 1991, i el Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social,  
  
  
ORDENE  
  
Article 1. Objecte  
1. És objecte d'esta orde convocar els Premis Infància 2014 de la Comunitat Valenciana. Les bases per les quals es regirà la convocatòria figuren com a annex I d'esta orde.  
2. Els Premis Infància 2014 de la Comunitat Valenciana tenen com a finalitat reconéixer i premiar la labor de les entitats socials, les empreses, les famílies educadores i les persones menors d'edat, que més s'hagen distingit en l'acció divulgativa dels drets del xiquet i en el foment, la promoció, el desenrotllament i el respecte dels drets del xiquet, o en la realització d'actuacions en l'àmbit de la responsabilitat social corporativa.  
3. Les accions candidates als premis hauran d'haver-se realitzat, almenys en un 50 %, durant l'any 2014.  
  
Article 2. Premis  
1. Es concediran els premis següents:  
a) Premi Infància 2014 Entitat Social, a les entitats socials, les associacions o organitzacions d'infància, que més s'hagen distingit en la sensibilització, promoció i defensa dels drets de la infància.  
  
b) Premi Infància 2014 Empresa, a les empreses que més s'hagen distingit en l'àmbit de la responsabilitat social corporativa, contribuint activament a la millora social, econòmica i ambiental, en la promoció i defensa dels drets de la infància.  
c) Premi Infància 2014 Família Educadora, a les famílies que acullen menors en este recurs especialitzat, que més s'hagen distingit per la seua antiguitat, nombre de menors acollits o especial dificultat en els acolliments.  
d) Premi Infància 2014 Menor o Grup de Menors, a la millor activitat o projecte de participació infantil, en que un menor o grup de menors haja realitzat o participat, en la seua vida quotidiana o en el seu àmbit escolar, cultural o social, i que haja suposat el foment, la promoció, el desenrotllament o el respecte dels drets de la infància.  
Els centres o entitats de caràcter educatiu, social, cultural, veïnal, esportiu, recreatiu o semblant, si el projecte es referix a una activitat exercida per un menor o grup de menors, podran optar al Premi Infància 2014, en la categoria de Menor o Grup de Menors.  
2. Els premis consistiran en una distinció commemorativa del Dia de la Infància.  
  
Article 3. Termini de presentació  
Els interessats podran presentar la sol·licitud de participació des de l'endemà de la publicació d'esta convocatòria en el Diari Oficial de la Comunitat Valenciana, fins al dia 30 de setembre de 2014.  
  
  
DISPOSICIONS FINALS  
  
Primera. Desenrotllament  
S'autoritza la Secretaria Autonòmica de Servicis Socials i Solidaritat, la Subsecretaria de Benestar Social i la Direcció General de Servicis Socials i Menor a elaborar les instruccions de desenrotllament d'esta orde.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
Tercera. Recursos  
Contra les bases d'esta convocatòria es podrà interposar, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament un recurs de reposició davant del mateix òrgan que les ha dictades, en el termini d'un mes comptat des de l'endemà del dia que es publique; o bé podrà interposar-se directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà del dia que es publique, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que se'n puga interposar qualsevol altre que s'estime pertinent.  
  
  
València, 2 de setembre de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
ANNEX I  
Bases  
  
Primera. Objecte  
1. En estes bases es regula la convocatòria dels Premis Infància de la Comunitat Valenciana.  
2. La finalitat d'estos premis és realitzar un reconeixement públic de la labor de les entitats socials, empreses, famílies educadores i persones menors d'edat, que més s'hagen distingit en l'acció divulgativa dels drets del xiquet i en el foment, la promoció, el desenrotllament i el respecte dels drets del xiquet, o en la realització d'actuacions en l'àmbit de la responsabilitat social corporativa.  
  
  
Segona. Participants  
1. Podrà presentar una sol·licitud per a participar en la convocatòria qualsevol persona física o persona jurídica amb ànim o sense de lucre i centre educatiu, que complisca els requisits següents:  
a) En el cas de les persones jurídiques i centres educatius, que l'activitat o actuació que opte als premis haja sigut desenrotllada, totalment o parcialment, a la Comunitat Valenciana.  
b) En el cas de les persones físiques, tindre el seu domicili en algun municipi de la Comunitat Valenciana.  
2. Així mateix, la conselleria competent en matèria de protecció de menors podrà realitzar d'ofici propostes per a la concessió dels premis, per mitjà d'un informe raonat sobre els mèrits que concorren en els candidats.  
  
Tercera. Sol·licituds  
1. Els interessats que desitgen participar en la convocatòria dels premis hauran de presentar la sol·licitud en el model de l'annex II, en el termini establit en l'article tercer d'esta orde, junt amb la documentació complementària, i hauran de dirigir-la a la Direcció General de Servicis Socials i Menor, indicant que es tracta dels «Premis Infància Comunitat Valenciana 2014».  
2. La sol·licitud es presentarà en el Registre de la Conselleria de Benestar Social, siti en la ciutat administrativa 9 d'Octubre, torre 4, carrer de Castán Tobeñas, número 77, de València, CP 46591, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quarta. Ompliment de la sol·licitud i documentació  
Junt amb la sol·licitud omplida s'haurà de presentar la següent documentació, original o còpia legalitzada per un notari o compulsada per l'Administració pública:  
a) En cas de persona física, autorització expressa a la Conselleria de Benestar Social, inclosa en l'apartat B de l'annex II de sol·licitud, perquè esta obtinga directament la comprovació de les dades d'identitat (DNI) i, si és el cas, de residència, d'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
No obstant això, en ambdós casos, si la persona sol·licitant no presta la seua autorització o si de la comprovació efectuada resulta alguna discordança amb les dades facilitades en la sol·licitud, l'òrgan instructor li sol·licitarà que aporte una fotocòpia compulsada del document nacional d'identitat (DNI), número d'identificació d'estranger (NIE) o passaport, segons siga procedent, i/o certificat d'empadronament.  
D'altra banda, si s'opta al Premi Grup de Menors, n'hi haurà prou amb la presentació de tota la documentació prevista en este apartat a relativa al menor que assumisca la representació del grup.  
b) En cas de persona jurídica, estatuts o escriptura de constitució, així com la documentació acreditativa de la identitat de la persona física que la representa, incloent-hi la prevista en l'apartat a d'esta base.  
  
c) En el cas de centres educatius públics, certificat del director on s'autoritze la presentació del centre als premis, junt amb la documentació relativa a la identitat del director prevista en l'apartat a d'esta base.  
  
d) En el cas de centres educatius privats i/o concertats, certificat del representant de la titularitat del centre on s'autoritze la presentació als premis, junt amb còpia de la documentació acreditativa de la seua representació així com la prevista en l'apartat a d'esta base.  
  
e) Memòria explicativa de l'activitat realitzada i/o mèrits, en relació amb els objectius de reconeixement públic que perseguixen estos premis. En el cas de les persones jurídiques i els centres educatius esta memòria inclourà, a més, la justificació del fet que l'activitat o actuació que opta als premis ha sigut desenrotllada, totalment o parcialment, a la Comunitat Valenciana.  
f) Si és el cas, documentació o altres materials que acrediten els aspectes assenyalats en la memòria.  
  
Quinta. Jurat  
1. Es constituirà un jurat que avaluarà les sol·licituds presentades i les propostes que siguen a iniciativa de la conselleria competent en matèria de protecció de menors.  
2. El jurat emetrà una proposta no vinculant, que elevarà a la persona titular de la conselleria competent en matèria de protecció de menors perquè resolga com siga procedent. Així mateix podrà proposar que es deixe desert el premi.  
3. El jurat estarà compost per les persones següents:  
a) La persona titular de la conselleria competent en matèria de protecció de menors, o persona en qui delegue, com a president/a.  
b) La persona titular de la secretaria autonòmica amb competències en matèria de protecció de menors, o persona en qui delegue, com a vicepresident/a.  
c) La persona titular de la direcció general amb competències en matèria de protecció de menors, com a vocal.  
d) Tres vocals designats per la persona titular de la conselleria competent en matèria de protecció de menors, d'entre persones destacades pels seus coneixements, activitats i altres mèrits en l'àmbit social.  
  
e) Una persona funcionària de la direcció general amb competències en matèria de protecció de menors, com a secretari/ària, amb veu però sense vot.  
  
Sexta. Resolució del concurs  
1. La resolució dels premis serà efectuada per la persona titular de la conselleria competent en matèria de protecció de menors, amb la proposta prèvia no vinculant del jurat, una vegada examinades les candidatures.  
2. El termini màxim per a resoldre i notificar serà fins al 20 de novembre de l'exercici corresponent.  
3. En aquells supòsits en què no es produïsca una resolució expressa, s'entendrà que les sol·licituds han sigut desestimades, als efectes que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sèptima. Lliurament de premis  
La notificació i lliurament dels premis tindrà lloc en un acte públic de la conselleria competent en matèria de protecció de menors, amb presència dels membres del jurat.  
  
Octava. Acceptació de les bases  
La participació en la convocatòria suposa la plena acceptació de totes les bases.